七月二十三日南極老人星歌上叔父十三致政一杯千歲之壽
作者：楊萬里
朝代：宋

paragraphs: 淡溪居士登九齡，朱顔青鬢如後生。
橫拖仙人綠玉杖，倒誦上帝黄庭經。
璇霄仙籍書姓名，丹霞染誥金花綾。
近來更覺雙眼明，夜抄蠅頭窗下燈。
登山臨水兩脚輕，御風騎氣不用行。
何人有筆筆無塵，鵝溪一幅爲寫真。
烏紗白苧坐鼓琴，上有千歲長松青。
令威旁舞玄夫聽，箇是活底南極老人星。